section_heading: O albumu
paragraph_text: Edlund nije bio zadovoljan snimkom albuma Clouds, izjavljujući kako "definitivno nije ispala onako kako je htio".Ekeroth, 2008. str. 212 Nakon objave koncertnog albuma The Sleeping Beauty (Live in Israel) Edlund je izbacio iz sastava sve glazbenike osim Hagela, čime je sastav prešao iz kvinteta u duet. Navedeni su glazbenici zajedno počeli skladati nove pjesme. U to su vrijeme bili veoma inspirirani psihodeličnim i progresivnim rock sastavima kao što su Pink Floyd i King Crimson. Godine 1994. Tiamat je započeo rad na novom albumu Wildhoney, kojeg je snimio uz pomoć gostujućih glazbenika Magnusa Sahlgrena, Larsa Skölda i Waldemara Sorychte koji je bio klavijaturist i producent albuma. Snimanje albuma započelo je u srpnju 1994. u studiju Woodhouse Studios u Hagenu, Njemačkoj. Prije samog početka snimanja, glazbenici namjerno nisu dovršili pjesme kako bi mogli eksperimentirati u studiju koliko god bi to moglo biti moguće. Edlund je u jednom intervjuu objasnio kako sastav prije početka snimanja nije znao kako će album u konačnici zvučati.Frank Albrecht: Akustische Gehirnwäsche. U: Rock Hard, listopad 1994, str. 12 Kasnije je također izjavio kako je na Wildhoneyju "učinio upravo ono što he želio napraviti na Cloudsu". Ptičji pjev na albumu bio je preuzet s CD-a zvučnih efekata kojeg je Edlund posjedovao. Za pjesme "Whatever That Hurts" i "Gaia" bili su snimljeni glazbeni spotovi.